Milliardær-brødrene Kristian og Roger Adolfsen blir enda rikere.
SELGER: Brødrene Roger og Kristian Adolfsen selger 170 barnehageeiendommer. Foto: Foto: Kristin Svorte Vis mer
Publisert torsdag 10. oktober 2019 - 12:32
Sist oppdatert torsdag 10. oktober 2019 - 18:03
De to brødrene Kristian og Roger Adolfsen har slått seg opp på barnehager, helse og eldreomsorg.
Nå selger de barnehageeiendommer i stor stil.
I en børsmelding i går kveld offentliggjør de at de selger det meste av innholdet i selskapet Pioneer Property Group.
Selskapet er eier av 170 eiendommer i Norge, Sverige og Finland, kommer det fram av meldingen. Dette er i all hovedsak barnehageeierdommer.
Salgsprisen er på 2,7 milliarder kroner og kjøperen det australske pensjonsfondet Whitehelm Capital.
Selgeren får deler av oppgjøret i aksjer, slik at de vil sitte igjen med 10 prosent av aksjene i det nye selskapet.
Roger Adolfsen sier til Dagbladet at salget ikke vil ha noe å si for barnehagene som leier barnehageeiendommene.
- Dette er en helt ordinær eiendomstransaksjon, og for leietakerne våre i alle land har dette salget absolutt ingenting å si. De sitter alle på lange og sikre leiekontrakter, og vil ikke merke noen som helst forskjell. Det har vært viktig for oss å finne en trygg og langsiktig eier og samtidig kunne være med som eier videre, sier han.